Godzilla and Mothra: The Battle of Earth

Με νέο σκηνοθέτη στο τιμόνι της σειράς, ο Godzilla συνεχίζει την περιήγησή του στο κινηματογραφικό σύμπαν, έχοντας ως συμπαραστάτες-αντιπάλους αυτή τη φορά την παλιά γνώριμη Mothra κι ένα νέο τέρας με το όνομα Battra. Η ταινία προσθέτει μερικά εσχατολογικά σενάρια σχετικά με την προσωποποίηση της οργής της Γης αναφορικά με τον τρόπο με τον οποίο συμπεριφέρεται στον πλανήτη το ανθρώπινο γένος, ενώ παράλληλα συγκεντρώνει κι αρκετά στοιχεία φολκλορικού παραμυθιού και jungle adventure. Το πιο ενδιαφέρον στοιχείο της ταινίας αφορά τη σκιαγράφηση των τριών τεράτων, αφού για πρώτη φορά κανένα από αυτά δεν ακολουθεί πιστά το δίπολο καλό-κακό. Με έντονα αντιηρωικά στοιχεία, τα τρία αυτά τέρατα ακολουθούν τις δικές τους επιδιώξεις, χωρίς τελικά κανένα από αυτά να μπορεί να χαρακτηριστεί καλό ή κακό. Παρόλα αυτά, η ταινία φαίνεται να κάνει και πάλι ένα βήμα πίσω σε σχέση με τις προηγούμενες ταινίες, αφού το αποτέλεσμα φαίνεται να απευθύνεται και πάλι σε ένα πιο νεανικό κοινό, κυρίως θηλυκού γένους. Περά από το θολό οικολογικό μήνυμα, ο Okawara προσθέτει αρκετές ποιητικές εικόνες στην έτσι κι αλλιώς όμορφη κινηματογράφηση της ταινίας, αλλά τις περισσότερες φορές το αποτέλεσμα μοιάζει αρκετά φλου και ακούσια κωμικό.